Author: MH
Last saved by: agenda0
Company: MH SR

P r e d k l a d a c i a    s p r á v a

V dňoch 9. - 13. 11. 2001  sa v  Dohe, Katar, uskutoční IV. Ministerská konferencia Svetovej obchodnej organizácie (WTO). Ministerská konferencia (MK) je najvyšším výkonným orgánom WTO. Má výhradné právo prijímať rozhodnutia ku všetkým otázkam multilaterálneho obchodného systému a k dohodám, ktoré sú záväzné pre členov tejto organizácie. 

Program IV. MK sa pripravuje od septembra minulého roka v rámci zasadnutí Generálnej rady WTO a jej podriadených orgánov a bude nadväzovať na výsledky I. MK, ktorá sa konala v Singapúre v decembri 1996 a II. MK uskutočnenej v Ženeve v máji 1998. Posledná MK, na ktorej sa očakávalo otvorenie nového kola multilaterálnych obchodných rokovaní na pôde WTO, konaná v dňoch 30. 11. – 3. 12. 1999 v Seattli (USA), sa skončila neúspechom a bez záverov, nakoľko sa nepodarilo medzi členskými krajinami WTO nájsť konsenzus  ani k textu ministerskej deklarácie ani k problematike začatia nového kola. 

Vychádzajúc z poznatkov z prebiehajúcich rokovaní na pôde WTO je možné v tejto etape konštatovať, že vyhliadky na otvorenie nového kola mnohostranných obchodných rokovaní nie sú jednoznačné a bude potrebné značné úsilie a politickú vôľu všetkých členských krajín WTO k prijatiu konsenzu k návrhu ministerskej deklarácie k otvoreniu nového kola rokovaní ako aj k jeho rozsahu.

V prípade dosiahnutia konsenzu pre začatím konferencie by IV. MK mohla byť  vstupnou bránou do nového kola mnohostranných obchodných rokovaní, v rámci ktorého sa očakáva najmä ďalšia liberalizácia obchodu s poľnohospodárskymi produktmi a obchodu so službami, ako aj prijatie pravidiel pre nové problematiky, ktoré doposiaľ neboli zahrnuté do žiadnych dohôd.

Materiál "Správa o príprave IV. Ministerskej konferencie Svetovej obchodnej organizácie, ktorá sa uskutoční v dňoch 9. - 13. 11. 2001 v Dohe, Katar“ sa predkladá na rokovanie vlády ako iniciatívny, s cieľom informovať vládu SR o príprave Slovenskej republiky na budúce rokovania o liberalizácii prekážok v obchode s tovarom a v obchode so službami, pre ktoré bude potrebné stanoviť negociačné pozície Slovenskej republiky v spolupráci so všetkými ústrednými orgánmi štátnej správy, ako aj s podnikateľskou sférou.